Príloha č. 1 súťažných podkladov

Opis predmetu zákazky, technické požiadavky

**Preprava materiálnej humanitárnej pomoci**

**Všeobecné vymedzenie predmetu zákazky**

Predmetom zákazky je zabezpečenie prepravy materiálnej humanitárnej pomoci Slovenskej republiky do zahraničia použitím:

- cestnej prepravy,

- železničnej prepravy,

- lodnej – námornej prepravy.

**Podrobná špecifikácia predmetu zákazky**

# Uzatvorenie rámcovej dohody s vybraným poskytovateľom služby prepravy materiálnej humanitárnej pomoci Slovenskej republiky do zahraničia podľa ustanovenia § 83 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov v spojení s § 610 a nasl. zákona č. 513/1991 Zb. Obchodný zákonník v znení neskorších predpisov. Vybraný poskytovateľ služby poskytne prepravu materiálnej humanitárnej pomoci Slovenskej republiky do zahraničia, t. j. európske a mimoeurópske krajiny, použitím cestnej, železničnej a lodnej – námornej prepravy alebo ich kombináciou a s tým súvisiace služby, spracovanie kompletnej dokumentácie pre colné vybavenie prepravy, vrátane špedičného vybavenia ( najmä JCD, CMR, karnet TIR a pod.), ak to podmienky prepravy v krajine adresáta zásielky vyžadujú. Celkové predpokladané množstvo prepráv ani množstvo prepravovaného humanitárneho materiálu a techniky počas platnosti uzavretej rámcovej dohody nie sú stanovené. Celkové množstvo alebo rozsah predmetu zákazky bude závisieť od aktuálnych potrieb krajiny, ktorá požiada o humanitárnu pomoc Slovenskú republiku.

# Vybraný poskytovateľ služby sa bude musieť zaviazať prepravovať techniku a humanitárny materiál podľa podmienok dohodnutých v rámcovej dohode, v čiastkových objednávkach a podľa požiadaviek Ministerstva vnútra Slovenskej republiky (ďalej len „objednávateľ“).

# Vybraný poskytovateľ sa zaväzuje poskytovať služby riadne a včas do miesta určenia, s potrebnou odbornou starostlivosťou, podľa podmienok dohodnutých v rámcovej dohode, písomnej objednávke a podľa požiadaviek Objednávateľa, v zodpovedajúcej kvalite a technickej úrovni. Poskytovateľ je Objednávateľovi povinný písomne potvrdiť prevzatie zásielky určenej na prepravu – doklad o prevzatí zásielky a zároveň je povinný Objednávateľovi predložiť aj písomné potvrdenie o odovzdaní zásielky príjemcovi zásielky určenej na prepravu – doklad o odovzdaní zásielky prijímateľovi zásielky. Poskytovaná preprava musí zahŕňať pristavenie dopravného prostriedku, prepravu, poradenstvo a koordináciu pri objednávaní prepravy, efektívnom určení trasy prepravy a spolupôsobenie pri riešení nezrovnalostí a zmenách.

Miesta pristavenia nákladného vozidla na nakládku na prepravu spravidla sú:

* Sklad, Pri Starom letisku Vajnory, 831 07 Bratislava 36,
* Sklad, Hlohovecká 195, 951 21 Rišňovce,
* Sklad, Čačín č. 51 195, 974 01 Banská Bystrica,
* Sklad, Malý Šariš č. 216, 080 01 Prešov,
* Sklad, Hlavná 285, 951 93 Topoľčianky,
* Sklad Slovenská Ľupča, Príboj č. 559, 976 13 Slovenská Ľupča,
* alebo iné miesto na území Slovenskej republiky.

Pôsobnosť prepravy je celosvetová, pričom v rámci Európy bude preprava spravidla zabezpečovaná nákladnými vozidlami s nosnosťou do 24 ton. Preprava mimo Európy bude zabezpečovaná železničnou a lodnou – námornou prepravou, alebo kombinovanou prepravou podľa požiadaviek objednávateľa.

Túto prepravu požadujeme zabezpečiť na obdobie 48 mesiacov. Preprava materiálu prostredníctvom cestnej prepravy bude v predpokladanom objeme cca 298 000 km, z toho cestná preprava nákladným vozidlom 280 000 km a cestná preprava nákladným vozidlom a chladiacim alebo mraziacim reťazcom 18 000 km, prostredníctvom železničnej prepravy v predpokladanom objeme cca 80 000 km a prostredníctvom lodnej – námornej prepravy v predpokladanom objeme cca 18 000 km.

Objednávateľ požaduje prepravu zabezpečovať výlučne v uzamykateľných nákladných priestoroch s pevnými stenami (návesy, kontajnery) a pri cestnej preprave v prípade potreby nákladným vozidlom s chladiacim alebo mraziacim reťazcom.

Termín uskutočnenia prepravy, množstvo prepravovanej techniky a humanitárneho materiálu, príjemca pomoci a miesto doručenia prepravy v zahraničí nebudú v rámcovej dohode uvedené. Uvedené údaje budú zaslané poskytovateľovi formou písomnej objednávky. Humanitárna pomoc Slovenskej republiky do zahraničia, jej termíny a množstvo prepravovanej techniky a materiálu nie je možné plánovať. Poskytovateľ musí byť pripravený realizovať cestnú a železničnú prepravu najneskôr do 3 dní a v prípade lodnej – námornej prepravy najneskôr do 30 dní od doručenia objednávky a jej potvrdení v súlade s objednávkou.

Poskytovateľ vypracuje a v písomnej forme predloží Objednávateľovi návrh trasy prepravy (najrýchlejšia trasa pri zachovaní maximálnej hospodárnosti a efektívnosti prepravy), predpokladaný čas trvania prepravy, vrátane plánovanej vykládky prepravovanej techniky a humanitárneho materiálu na mieste doručenia prepravy v zahraničí a komplexnú cenovú ponuku vypracovanú v súlade s touto rámcovou dohodou do 24 hodín od doručenia objednávky v prípade cestnej a železničnej prepravy a do 5 dní v prípade lodnej – námornej prepravy. Objednávateľ bezodkladne v lehote nie dlhšej ako 24 hodín schváli alebo neschváli návrh trasy prepravy a ostatné uvedené informácie v prípade cestnej a železničnej prepravy a do 2 dní v prípade lodnej – námornej prepravy.

V prípade neschválenie návrhu trasy prepravy a ostatných informácií sa postupuje obdobne ako je upravené vyššie. Bez schválenia Objednávateľom nie je možné začať prepravu

Každá písomná objednávka vypracovaná a schválená Objednávateľom bude obsahovať:

- číslo objednávky;

- názov miesta, z ktorého sa preprava uskutočňuje a do ktorého sa preprava uskutočňuje;

- čas pristavenia nákladného vozidla (vozidiel) na nakládku techniky a humanitárneho materiálu a odchodu

 dopravného prostriedku z miesta nakládky;

- termín vykonania prepravy s určením času prepravenia techniky a humanitárneho materiálu,

- určenie príjemcu;

- iné technické a organizačné pokyny dôležité pre zabezpečenie plynulej a kvalifikovanej prepravy techniky a

 humanitárneho materiálu.

- podmienky skladovania, ako aj ďalšie požadované služby.

Poskytovateľ služby sa zaväzuje, že potvrdí doručenie objednávky Objednávateľovi v lehote do 3 hodín od doručenia objednávky, pri osobnom doručení okamžite po prevzatí objednávky, pričom potvrdenie musí obsahovať:

- číslo potvrdenia;

- odkaz na číslo j objednávky;

- informáciu o zabezpečených službách.

Potvrdenie objednávky musí byť Poskytovateľom služby vykonané písomne prostredníctvom pošty alebo osobne, prípadne elektronicky e-mailom alebo faxom s následným doručením prostredníctvom pošty alebo osobne.

|  |  |  |
| --- | --- | --- |
| **SPÔSOB PREPRAVY** | **POŽADOVANÉ SLUŽBY ZAHRNUTÉ V CENE** |  **TERITÓRIUM** |
| **Cestná preprava (CP) nákladným vozidlom do 24 ton** | pristavenie nákladného vozidla na nakládku, špedičné a colné vybavenie prepravovanej techniky a materiálu, prekládka, vykládka, poistenie prepravovaného tovaru, náklady na PHM, poplatky spojené s prepravou. | EURÓPA |
| **Cestná preprava nákladným vozidlom a chladiacim alebo mraziacim reťazcom do 24 ton (CP)** | pristavenie nákladného vozidla na nakládku, špedičné a colné vybavenie prepravovanej techniky a materiálu, prekládka, vykládka, poistenie prepravovaného tovaru, náklady na PHM, poplatky spojené s prepravou. | EURÓPA |
| **Lodno - Námorná preprava****(LNP)** | špedičné a colné vybavenie prepravovanej techniky a materiálu, nakládka, vykládka, poistenie prepravovaného tovaru, poplatky spojené s prepravou. | SVET |
| **Železničná preprava****(ŽP)** | špedičné a colné vybavenie prepravovanej techniky a materiálu, nakládka, vykládka, poistenie prepravovaného tovaru, poplatky spojené s prepravou. | EURÓPASVET |